钦定古今图书集成/理学汇编/学行典/第117卷 > 唐荆川集 > 《克己铭》吴澄
## 钦定古今图书集成/理学汇编/学行典/第117卷 > 唐荆川集 > 《克己铭》吴澄

去病非难，当拔其根。己私既克，天理复还，克他未得，
但加裁抑，固不猖獗，终尚潜匿。克者伊何，譬如破敌，
战而胜之，是之谓“克。”二者异情，学者当明人欲。如敌
入据吾城，被吾战胜，远屏退听，不复敢求，攻城犯命，
或敌在内，驱之城外，闭门固拒，控守要害，虽不得入，
祸胎犹在。守备一疏，又被攻坏，一战有功，敌自服从，
区区固守，敌敢力斗，一日克己，随即复礼，天下归仁，
其效如此。克伐怨欲，苟徒力制，而使不行仁，则犹未
去恶之道。如农去草，既已芟夷，复蕴崇之，绝其本根，
勿使能殖，则善者信，无复蟊贼，不能胜敌，其何能国？
为学亦然，其可弗力？以士希贤，颜其准的，力到功深，
优入圣域。